85. ΠΡΑΞΗ ΔΙΟΙΚΗΤΗ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ Αριθ. 2366 της 3/17 Αυγ. 1995 (ΦΕΚ Α΄ 165) (Άρθρ.1 του Νομ. 1266/82) Έκδοση προπληρωμένων καρτών πολλαπλών χρήσεων. Αφού έλαβε υπόψη: α.Τις διατάξεις του άρθρ. 1 του Νομ. 1266/82 «όργανα ασκήσεως της νομισματικής, πιστωτικής και συναλλαγματικής πολιτικής και άλλες διατάξεις». β. Τις διατάξεις του Νομ. 2076/92 «ανάληψη και άσκηση δραστηριότητας πιστωτικών ιδρυμάτων και άλλες συναφείς διατάξεις». γ. Την Έκθεση της Ομάδας Εργασίας για τα Συστήματα Πληρωμών των χωρών της Ευρωπαϊκής Ένωσης με θέμα «Προπληρωμένες κάρτες πολλαπλών χρήσεων» όπως αυτή εγκρίθηκε από το Ευρωπαϊκό Νομισματικό Ινστιτούτο το Μάιο του 1994, αποφάσισε: Να καθορίσει ότι εκδότες «προπληρωμένων καρτών πολλαπλών χρήσεων» είναι αποκλειστικά όσοι δικαιούνται να δέχονται καταθέσεις κατά την έννοια του άρθρ. 4 παρ. 1 του Νομ. 2076/92. Οι εκδότες υποχρεούνται να γνωστοποιούν στην Τράπεζα της Ελλάδος (Δ/νση Νομισματικής Πολιτικής και Τραπεζικών Εργασιών) την απόφασή τους για έκδοση προπληρωμένων καρτών πολλαπλών χρήσεων εντός 10 ημερών από τη λήψη της απόφασης καθώς και την ημερομηνία έναρξης της κυκλοφορίας των καρτών τουλάχιστον 30 ημέρες νωρίτερα. Από τις διατάξεις της παρούσας Πράξης δεν προκαλείται δαπάνη σε βάρος του Κρατικού Προϋπολογισμού. 